תמר מאיר

תמר מאיר (נולדה ב-10 באוקטובר 1976) היא חוקרת של ספרות המדרש והאגדה, סופרת ילדים, ראש בית-מדרש לנשים ופעילה ציבורית. כלת פרס דבורה עומר לספרות ילדים.

פעילותה האקדמית והציבורית
תמר מאיר נולדה בפתח תקווה בשנת 1976 למשפחת לאור, ולמדה באולפנית בני עקיבא תל אביב. לאחר שירות לאומי כמרכזת בתנועת הנוער "עזרא" המשיכה ללימודים תורניים במדרשת נשמת בירושלים. למדה תלמוד (תושב"ע), פילוסופיה יהודית וספרות עם ישראל באוניברסיטת בר-אילן, ולאחר מכן המשיכה לתארים מתקדמים בספרות עם-ישראל בהתמחות בספרות חז"ל. את עבודת הדוקטור שלה כתבה בשנת 2008  בנושא: ״סיפורים בהקשרם ברות רבה – פואטיקה של עריכה על עקרונות העריכה של סיפורים במדרש רות רבה״, בהנחיית פרופ׳ רלה קושלבסקי.

במקביל ללימודים האקדמיים למדה לימודים תורניים במסגרת המדרשה לנשים של אוניברסיטת בר-אילן ובמסגרות נוספות. בשנים 2007–2008 הייתה עמיתת מחקר במכון התלמודי במת"ן, וכן בשנים 2010–2011 במכון שוורץ בבית מורשה בירושלים, ועמיתת מחזור א' בתוכנית למנהיגות בתרבות היהודית במכון מנדל למנהיגות בין השנים 2017–2018.

מאז שנת 2011 משמשת מאיר כראשת החוג לספרות במכללה האקדמית לחינוך גבעת ושינגטון, מרצה בתוכנית לתואר שני באגדה והוראתה במכללת אפרתה ועומדת בראש בית המדרש לנשים 'כֻּלָנָה' בגבעת שמואל. יזמה, ביחד עם שירה ספיר, את הקמת 'השמיעיני', מאגר מרצות בנושאים תורניים, והיא חברה בהנהלת ארגון רבני בית הלל וכמנהלת תחום העצמת נשים מאז שנת 2014. במסגרת זו יזמה את הקמת 'משיבת נפש': פרויקט המאפשר לקבל תשובות הלכתיות ותורניות מנשות הלכה וחינוך באמצעות האינטרנט.

פעילותה הספרותית
בשנת 2017 יצא לאור ספר הילדים הראשון שלה חנות הגלידה של פרנצ'סקו טירלי בהוצאת כתר. הספר, המבוסס על סיפור אמיתי שאירע במשפחתה של מאיר, מספר על בעל חנות לגלידה בבודפשט במהלך השואה המציל נער יהודי. הספר זכה לשבחי הביקורת, ואף לפרס דבורה עומר בשנת 2017.

בשנת 2019 יצא לאור בהוצאת רסלינג ספרה נערה מואבייה: על הלכה והתקבלות במדרש רות רבה.

החל משנת 2021 מפרסמת שירה בבמות שונותמוסף שבת מקור ראשון 26.11.2021, כתב העת משיב הרוח גיליונות פ (2021), פו (2022), ועורכת שירה בכתב העת משיב הרוח.משיב הרוח, גיליון פד, 2022 מנחה לצד משוררים נוספים את סדרת "השירה והפרשה" מבית משיב הרוח.

חיים אישיים
נשואה לד"ר מרדכי מאיר, ראש החוג לתורה שבעל פה ומחשבת ישראל במכללת תלפיות, ואם לשישה ילדים. תושבת גבעת שמואל.

ספריה
 חנות הגלידה של פרנצ'סקו טירלי, הוצאת כתר, 2017. איורים: יעל אלברט.
 נערה מואבייה: על הלכה והתקבלות במדרש רות רבה, הוצאת רסלינג, 2019.
 סיפור העגלה, כתר (2019). איורים: שי צ'רקה.
 המפוחית, כתר (2023).

מחקרים ופרסומים נוספים
 סיפורים בהקשרם ברות רבה – פואטיקה של עריכה (דיסרטציה), רמת-גן, תשס"ח.
 מעשי חכמים בהקשרם ברות-רבה: פרשה ג' כמקרה בוחן (עבודת גמר), רמת גן, תשס"ג.
 "'היחידים מתענים' עיון במחזור הסיפורים בירושלמי (תענית א,ד; סד ע"ב), בתוך: אבידב ליפסקר, רלה קושלבסקי (עורכים), מעשה סיפור, ב, עמ' 117¬-138.
 'בין חוני המעגל לעם ישראל', אילנות (כתב העת של המדרשה לנשים בבר-אילן), א, עמ' 53 – 74.
 "חסידות ונשות מעשה", אורשת ב (תשע"א), עמ' 85 - 110.
 "חסיד, חסידה ומרגלית", דרך אגדה יב (תשע"ג), עמ' 213–240.
 תמר מאיר ויואב אלשטיין, 'מות דוד', בתוך: אבידב ליפסקר, רלה קושלבסקי (עורכים), האנציקלופדיה של הסיפור היהודי ג, הוצאת אוניברסיטת בר-אילן, רמת גן תשע"ג, עמ' 9 – 28.
 קבוצת ערכים על דמותן של נשות המקרא בספרות חז"ל (מרים, אסתר, רות, ערפה ונעמי) עבור האנציקלופדיה של נשים יהודיות (בעריכת משה שלוי. ערכי המדרש בעריכת תמר קדרי).

 קישורים חיצוניים 




 הערות שוליים 

קטגוריה:סופרות ישראליות
קטגוריה:סופרים ישראלים
קטגוריה:זוכות פרס דבורה עומר
קטגוריה:זוכי פרס דבורה עומר
קטגוריה:בוגרות אולפנית בני עקיבא בתל אביב
קטגוריה:בוגרות שירות לאומי
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:פמיניסטיות דתיות
קטגוריה:חוקרות תלמוד
קטגוריה:חוקרי תלמוד
קטגוריה:חוקרות ספרות ישראליות
קטגוריה:חוקרי ספרות ישראלים
קטגוריה:רבניות ארגון בית הלל
קטגוריה:סגל מכללות בישראל
קטגוריה:גבעת שמואל: אישים
קטגוריה:ישראליות שנולדו ב-1976
קטגוריה:ישראלים שנולדו ב-1976